14.4.2023 г.
BG
Официален вестник на Европейския съюз
C 132/27 Вторник, 4 октомври 2022 r.
6. призовава Комисията да осигури подходящи ресурси, както по отношение на финансирането, така и на човешките ресурси, за създаването и функционирането на Центъра; призовава държавите членки да гарантират ресурсите, необходими за изпълнението и прилагането на политиките за достъпност, включително чрез фондовете на ЕС; подчертава, че е наложително да се предостави достатъчно финансиране с оглед на прилагането на ефективни публични политики в областта на достъпността, както и с оглед на постигането на напредък по широк кръг от теми, като например повишаването на осведомеността чрез действия по комуникация, по-специално по отношение на организации, представляващи хора с увреждания, признаването на невидимите увреждания и хармонизирането на националните карти за хората с увреждания или стандартите за достъпност;
Структура 7. призовава Комисията да създаде секретариат и форум, които да направляват и ръководят работата на Центъра; подчертава, че форумът следва да гарантира балансирано участие на заинтересованите страни от публичния и частния сектор и носителите на права с подходящ опит в областта на достъпността; подчертава, че следва да се гарантира баланс между половете; подчертава, че участието на организациите, представляващи хората с увреждания, трябва да бъде гарантирано като съществена част от работата на Центъра, за да се гарантира възможно най-високо равнище на прозрачност по отношение на неговите дейности; счита, че Центърът следва да публикува годишна работна програма и следва да включва във форума представители сред членовете на Европейския парламент; 8. изтъква специфичните предизвикателства, свързани с конкретни области на политиките за достъпност, като например архитектурната среда, обществените поръчки, цифровите технологии, медиите и културата, транспорта, нововъзникващите технологии, както и продуктите и услугите, предлагани на обществеността; призовава Комисията да създаде специализирани подгрупи от експерти за определени области; изразява убеждение, че тези групи следва да работят в тясно сътрудничество с Центъра, държавите членки, лицата с увреждания и организациите, представляващи лица с увреждания, за да се гарантира по-добра оценка, изпълнение, мониторинг и прилагане на законодателството, свързано с достъпността; 9. призовава държавите членки да създадат национални центрове по въпросите на достъпността, които може да се състоят от звена за контакт и огледални групи от експерти, които да работят заедно с Центъра по прилагането, мониторинга и изпълнението на законодателството в областта на достъпността; счита, че националните центрове за достъпност следва да улесняват обмена и координацията между съответните заинтересовани страни и носителите на права, включително икономическите оператори, организациите на хората с увреждания и националните органи, отговарящи за достъпността и прилагането на секторното законодателство; изразява убеждението, че експертите от Центъра следва да предоставят насоки и обучение на всички съответни заинтересовани страни; счита, че такива групи биха могли да спомогнат за намирането на решения за достъпност, които да отчитат националните особености;
Мандат 10. счита, че Центърът следва да функционира като платформа, която предоставя на съответните институции и органи на ЕС и на неговите държави членки при прилагането на правото на Съюза редовна помощ и експертен опит във връзка с политиките за достъпност и техническите изисквания; счита, че Центърът следва да създаде и координира рамка за сътрудничество, която да обедини съответните национални органи и органи на Съюза с всички групи потребители, по-специално организациите, представляващи хората с увреждания, организациите на гражданското общество, академичните среди, дружествата и специалистите от всички области на достъпността и правата на потребителите, за да се гарантира хармонизираното прилагане и изпълнение в целия ЕС, да се предоставят насоки и обучение и да се вдъхнови развитието на политиките и иновациите на национално равнище и на равнището на ЕС, включително чрез установяване и споделяне на най-добри практики в различните сектори, както и чрез създаването на инструменти, имащи за цел улесняването на прилагането на правото на Съюза; освен това счита, че Центърът би могъл да засили сътрудничеството между горепосочените органи и организации и заинтересовани страни, характеризиращи се с висока степен на новаторство, за да насърчи развитието на помощните технологии; счита, че Центърът следва също така да предоставя консултации, включително насоки, на съответните институции и органи на ЕС и на неговите държави членки относно техните вътрешни политики и практики в областта на достъпността; 11. подчертава потенциалните ползи от Центъра за подпомагане на работата на Комисията, наред с другото, установяване и подпомагане на преодоляването на пропуските и несъответствията в действащото законодателство, предоставяне на политически препоръки за актуализиране и разработване на закони относно достъпността, интегриране на достъпността във всички съответни политики под ръководството на различни генерални дирекции на Комисията, включително чрез установяване на приоритетните области, в които достъпността следва да бъде подобрена, осъществяване на проекти за проучване на иновативни начини за прилагане на достъпността, помощ при изготвянето на технически спецификации за достъпност и подпомагане на агенциите и органите на ЕС по въпроси, свързани с достъпността;